Ebberødgård
Ebberødgård, den første store institution under den daværende åndssvageforsorg opført 1892 ved Rude Skov i Birkerød, hvor der tidligere havde ligget en forsømt landejendom af samme navn. I 1920, 1950 og i 1960'erne blev antallet af bygninger forøget; ved overbelægning nåede man op på 1200 patienter. I en rapport fra 1975 af ombudsmand Lars Nordskov Nielsen blev socialstyrelsens vanrøgt af den tidligere mønsterinstitution stærkt kritiseret.
I 1980 blev bygningerne overtaget af Frederiksborg Amt, og navnet ændredes til Svaneparken. I årene derefter overgik flere af bygningerne til andre formål, bl.a. husning af flygtninge, i takt med overførelsen af åndssvageforsorgen til amtets socialforvaltning og med, at behandlingen af patienter fra andre amter blev overtaget af disse.